Στο ένα τρίτο σε σχέση με το ποσοστό που είχε αποφασιστεί τον Αύγουστο περιορίστηκαν οι δασμοί αντιντάμπινγκ που έχουν επιβάλει οι ΗΠΑ στις εισαγωγές σωλήνων μεγάλου διαμετρήματος, μεταξύ άλλων και στην Σωληνουργεία Κορίνθου.

Συγκεκριμένα, σύμφωνα με πληροφορίες, που επικαλεταί το ΑΜΠΕ, το ποσοστό των δασμών από 22,51% μειώνεται στο 7,45%.

Υπενθυμίζεται ότι οι δασμοί επιβλήθηκαν τον Αύγουστο στις εισαγωγές από τον Καναδά, την Κίνα, την Ελλάδα, την Ινδία, την Κορέα και την Τουρκία και η απόφαση για τη μείωσή τους σε ό,τι αφορά την ελληνική επιχείρηση είναι αποτέλεσμα των επαφών και του διαλόγου που ακολούθησε, τόσο στις ΗΠΑ όσο και στη χώρα μας.

Θεωρείται δε όπως εξηγούν αρμόδιοι παράγοντες θετική εξέλιξη ενόψει του Φεβρουαρίου του 2019 οπότε θα κριθεί οριστικά η επιβολή ή μη των δασμών, με την έννοια ότι αφενός υπάρχει μείωση της επιβάρυνσης και αφετέρου ότι οι ενστάσεις που υποβλήθηκαν και ο διάλογος που ακολούθησε με τις αμερικανικές αρχές έφεραν αποτελέσματα. Οι ίδιες πηγές τονίζουν ότι στόχος παραμένει η πλήρης εξάλειψη των δασμών αντιντάμπινγκ και ότι αν η τελική απόφαση είναι θετική τότε θα επιστραφεί το σύνολο των επιπλέον ποσών που θα έχουν καταβληθεί στο μεσοδιάστημα.

Η απόφαση του υπουργείου Εμπορίου των ΗΠΑ ελήφθη στις 21 Αυγούστου. Σημειώνεται ότι η Ελλάδα είναι η μόνη από τις έξι χώρες που κατηγορείται για απειλή και όχι για πρόκληση ζημίας.